**РЕЦЕНЗИЯ**

**от доц. д-р Андроника МAртонова**

*Институт за изследване на изкуствата, БАН*

по конкурс за академичната длъжност *доцент*

по научната специалност **2.1 „Филология (Старокорейски език и култура)**

обявен от СУ „Св. Климент Охридски” в ДВ, бр. *88/13.11.2015* година за нуждите на катедра Кореистика

с кандидат **гл.ас. д-р ЯНА КРАСИМИРОВА МАНЧЕВА**

Приложените в пълен комплект документи от гл.ас. д-р Яна Красимирова Манчева за участие в обявения в ДВ, бр. *88/13.11.2015* конкурс за академичната длъжност *доцент* за нуждите на катедра Кореистика, към СУ „Св. Климент Охридски”, напълно отговарят на изискванията на ЗРАСРБ.

Гл.ас. д-р Яна Манчева (р. на 16.11.1975 в гр. София) има образователна и научна степен „*доктор*” (PhD) по същата научна специалност (диплом на ВАК, №32563, 04.08.2008 г.), с шифър 05.08.33. „*Теория и история на културата*” въз основа на защитена дисертация на тема „*Корейска традиционна музикална култура през ХV-ХVІ в*”. Преди това кандидатът има завършена бакалавърска степен по специалност *Кореистика* в СУ с пълно отличие от държавните изпити през 2000 г. Две години по-късно (2002 г.) Яна Манчева се дипломира и като магистър в същата специалност в направление „*Корейско обществознание*”. Темата на дипломната й разработка е „*Традиционна корейска музика - особености в историческото развитие*”.

В позицията си на академичната длъжност „*главен асистент*” в специалност Кореистика тя има над 11 години трудов стаж. През този период активно сътрудничи на научното звено в качеството си не само на преподавател и изследовател, но и като специалист-администратор в научната библиотека към Центъра по Кореистика и е ръководи сайта му. От 2013 г. с откриването на Културния Корейски Институт „Седжонг” тя е негов активен координатор, но и също така обучител.

В периода 2002 – 2014 г. Манчева е стипендиант на престижни международни изследователски и университетски институции - като KOICA (университет Аджу, Сууон, Република Корея); фондация САСАКАВА (Академия по кореистика в Пунданг, Република Корея); Националната консерватория в Париж, Франция. Допълнителна професионална квалификация й дават и участията в семинарите, симпозиумите и обученията по методики на преподаването на корейски език за чужденци.

До момента е участвала в 12 международни и национални научни форума и конференции по Кореистика. Общият брой на публикациите е 9. Участва в редакцията на две книги: „*История на съвременната корейска литература*” (2007, Университетско издателство „Св.Климент Охридски”, София) с автор Яница Иванова и „*История на корейската класическа литература*” (2009, издадена от Изток-Запад, София) на Ко Мисук, Чонг Мин, Чонг Пьонгсол. Също така е технически сътрудник по изработването на „*Българо-корейски речник”* (съст. Куон Джин Чой и Со Йънг Ким, 2004, Университетско издателство „Св.Климент Охридски”, София).

Познавам и следя развитието на Яна Манчева още от докторантския й период и в участието на конференции в специалността Кореистика. (Апропо – катедрата е мощно ядро на СУ, със заслужена много висока репутация на качествена подготовка на професионалисти, широко отворена към света на Източна Азия и провокираща атрактивни научни търсения не само в контекстите на филологията, но и във всички полета на хуманитаристиката. За което – поздравления и адмирации, колеги! ) Не мога да не отбележа, че научните постижения на кандидата са градят и на основата, положена от българските утвърдени и международно признати кореисти – проф.Александър Федотов и проф.Светла Къртева–Данчева.

Задължително, с риск да наруша жанра на рецензията, трябва да призная, че интересите на Яна Манчева са близки и дори захранващи с ново знание собствените ми киноведски търсения. Правя това лирическо отклонение, защото много бих искала да подчертая важността на фундамента: не можеш да работиш в ареала на корейското кино (кинематографът все пак е синкретично изкуство) или въобще в който и да е от артефактите (били те съвременни или не) на Корея, без да познаваш изконните основи и концепти на националната култура за естетиката и етос, организацията и логическите представи за музика, живопис, калиграфия, композиция, колористика и пр. Трябва да се направи „болезненото признание”, но е факт: има прагове в изкуствознанието, които са трудни и даже понякога невъзможни за преодоляване, стопиращи с различността си импулсът за поглед отвътре, а оттам - и прилагането на адекватно разбиране. Ако трудовете на изтоковедите (в частност кореистите) не съществуват, развитието в нашата научна област - азиатското изкуствознание - не би било пълноценно, релевантно, систематично и смислено. Така че, д-р Яна Манчева е много рядък, оригинален и ценен специалист съчетаващ инструментариума на кореистиката и изкуствознанието. Позиционирането й в двете сфери е уникално, а според някои може да се възприеме като бутиково. До този момент имаме само двама изявени и водещи специалисти в областта на Азиатската музикална култура (като цяло) и музикален театър (Китай). Кандидат Манчева обаче стеснява логично и рационално фокуса си върху традиционната културна парадигма на Корея. С увереност твърдя, че през всичките тези години тя е проявявала амбиция и последователност в задълбочаването на познанията си за корейската култура, общество и изкуство. Като потвърждение на тезата си бих искала да посоча нейни иновативни публикации, които са в общия списък с документи, но не участват в конкурса за доцент:

* „*Въведение към първия корейски музикален трактат Акхак куебом*” (2008)
* „*Присъстващата празнота. Понятията йоъм и йобек в корейската музика и живопис*” (2011)

Гл. ас. д-р Манчева категорично се разви и наложи в научната общност като сериозен млад учен с ясно заявена изследователска област. Като векторите на интересите й са в две взаимосвързани посоки: музикознание (най-силно застъпено) и изобразителни изкуства на Корея. Досегашната професионална реализация на кандидата я представя като перспективен учен с умения да обобщава голям обем първични артефакти и да представя убедително своята теза за тълкуването им. Оценявам с възхищение избора й на тесен специалист, не само за България, но и в световен аспект. Категорично смятам, че това е правилната стратегия за развитие, а не поощряваната от мнозина „посредствена всичкология” осветляваща като с прожектор-следач доминиращия „главен персонаж”: европоцентризма. А театърът на изкуствата е богат, разнороден, пъстър, мултифасетен. Искрено вярвам, че българското класическо музикознание, и изследователите в областта на *beaux arts*, смирено ще се поучат от задълбочеността, финеса, ерудицията и широтата на изследователския й поглед, който умее да гледа както на Изток, така и на Запад.

В конкурса за академична длъжност „доцент” гл.ас. д-р Яна Манчева участва със следната научна продукция, която е по профила на обявения конкурс:

1. **Два научни текста** – публикувани на английски език в сборници с изследвания от конференции през съответно 2013 и 2015 година:
* *„Korean Lierati and Their Role in Developing the Arts and Culture in Choson Korea”*
* *„On Korean Sonbi and Education during Joseon Dinasty”*

1. **Една монография**: *„Ролята на учените в културния и политически живот на традиционна Корея”,* София, Метеор, 2016 г.

 Без съмнение монографичният труд на Яна Манчева е надскачане, задълбочаване и разширяване на изследователското й поле. Затова и ще обърна изцяло вниманието си върху него. Разработката-книга е с обем 207 страници. Трудът е отлично структуриран, ясен, конкретен, следващ неотклонна логика и поетапно развитие и анализ на темата за присъствието и функциите на интелектуалния и аристократичен елит на Корея. Обхватът е исторически, огледан през призмата на конфуцианството като водеща държавна доктрина. Фокусът е поставен върху първата половина на династия Чосон (1392-1910), или т.нар. „*златен век на Корея заради разцвета на науката и културата, разцвет най-вече свързан с крал Седжонг (упр. 1418-1450), почитан и до днес като един от добродетелните управници на Корея*” (с.7). Монографията е както следва:

* **Увод**;

Коректно въвеждащ в темата, задаващ обхвата, методологията и актуалността на темата.

* **Първа глава: Сонби и управлението; (подразделена на 6 подглави)**

Пространно са анализирани в историко-културологичен план понятията „*сонби”, „янгбан”, „садебу”, „сарим*”, като е изследвана връзката по между им в контекста на идеята за образованост и в специфичните характеристики на властта в Корея. Проследена е функционалността и аватарите на тези термини през различните епохи на страната. Изведени са традиционните характеристики според конфуцианската доктрина за дълг, възпитание, усърдие, скромност, призвание. Акцент е поставен върху културно-образователните политики и стратегии за управление на корейските владетели, имащи за цел развиване и съхраняване на идентичността на нацията.

* **Втора глава: Сонби, образованието и държавните изпити куаго; (7 подглави)**

Фокусът на тази част е изцяло поставен върху сложната система на държавни изпити *куаго,* като са анализирани три различните категории за проверка на знанията: *мункуа, мугуа, чапкуа,* както и темите, по които са се подготвяли кандидатите. Представени и анализирани са различните образователни институции в Корея: *хянгхак*, *кукчагам*, *соданг, хянггьо, соуон*, *държавният университет Сонггюнкан*. Анализирани са спецификите на конфуцианското и будисткото образование, като са проследени и фактори, поради които едното се налага на другото в Корея.

* **Трета глава: Сонби и изкуствата; (4 подглави)**

(за мен това е най-силната, провокираща и интересна част от разработката)

Връзката между учените, артефактът и ролята на изкуствата са водещи в тази част на монографията. Представени са задълбочено *четирите високи проявления* на творческия промисъл, според корейските представи: *музика, литература, калиграфия и изобразително изкуство*. В своето единство и синергия те са задължителни и гарантират културното, а и личностно усъвършенстване на корееца. Много интересен акцент е поставен върху тяхната функционалност и проектирането им върху обществото като инструмент на властта. Посочените изкуства възпитават във философията на етико-религиозните ценности и способстват за реализиране силата на конфуцианската държава. Проследени са традиционните естетически ценности, категории и идеали. Отличен е анализът на веществените и аматериалните носители на дадено изкуство в контекста на Корея: видове традиционни музикални инструменти, езотеричната сила на музикалната хармония; литературни жанрове, теми, творчески идеи, послания в поетична и прозаична форма; ръчно направена хартия *хаджи*, туш и четки и как те приютяват и манифестират различни символи, заглавия и образи; естетика и жанрове в традиционната корейска живопис и емотивната наслада от акта на създаване и съзерцание на творбите. Всичко гореизброено е детайлно подкрепено с много примери, цитирания и анализи на водещи и значими корейски автори и техните най-ярки произведения от различни школи, разположени в сферите на музиката, литературата, калиграфията и изобразителното изкуство.

* **Приложение с цветни илюстрации**: даващо приносни кратки биографични справки за 26 водещи учени представени в изследването, оставили неизлечима следа и съществен принос за културната еволюция и подем на Корея.
* **Следва библиография с 74 заглавия на български, руски, английски, френски, корейски, в това число и изворен материал.**

Проучени са богат спектър от източници, работено е с оригинални стари корейски хроники и записки.

Може би тук трябва да акцентирам върху изключително подробните бележки под линия, разясняващи важна допълнителна информация (термини, имена, личности, етимологии, паралели, епохи, асоциативни връзки и тн.). Същевременно уточненията не утежняват възприемането на текста, а формират втори дълбочинен пласт на проникване на изследователските търсения. Оценявайки сложността на реализирането на бележки под линия, твърда убедена съм, че гл.ас. Манчева се е справила отлично с това предизвикателство. Тяхното прецизно съществуване, оформяне и селектиране също можем да отнесем като аспект от приносите.

*„Ролята на учените в културния и политически живот на традиционна Корея”* е отлично и талантливо разработена научна тема. Същевременно материята е сложна, изискваща солидна ерудиция и изследователски качества от автора. Категорично Яна Манчева е реализирала повече от добре задачата да обрисува пълнокръвно портрета на корейския ерудит, а оттам и културната специфика на Корея в исторически план.

Подходът и методологията й преплита адекватно направленията в кореистиката, културологията, изкуствознанието, историята, антропологията. Авторът – изследовател успява да представи корейските учени както от съвременна гледна точка (макар тя да твърди обратното), така и своеобразно схващанията на времето и цивилизацията, която обитават.

Ако трябва да направя с едно изречение резюме за какво е тази монография ще напиша, че тя е за силата и значимостта на образованието в далечна перспектива.

Ето и какво пише Яна Манчева: „*Идеята на традиционното образование до голяма степен не е постигането на лични облаги, а облагодетелстване на цялата общност. Идеалите на корейските учени са свързани с култивирането на хората, а това означава да се поддържа духът спокоен и човек да се концентрира върху изграждането на характера си, така че вътрешната му природа да бъде правилно насочена, а сърцето да бъде запазено спокойно*” (с.76).

Монографията е актуална по един много интересен, дори необичаен, индиректен, а защо не и алтернативен начин.

Темата за образованието, която като че ли става все по-значима (не само България) и оболяваща обществата в съвременния глобализиращ се свят. Свят, изместващ понякога прекалено безцеремонно ценностите по посока на материалното и консумеризма, и пренебрегващ духовното. Няма да е пресилено ако кажем, че днес под идеята за „успял човек” се разбира индивид с конкретен набор от финансови блага и луксозно-безгрижен начин на живот, автоматично причисляващ го към псевдоелит. Често зад този имидж стои именно съмнението за аморалност и престъпност. Същевременно никой не казва с възхита и поклон „успял” на онзи, който е постигнал висши духовни и интелектуални висини, развиващ и даряващ безрезервно (а и безсребърно) благата на мисълта. Корейците обаче са наясно с правилните употребите на „успялост”, „елитарност” и „духовност” от векове. Пиша не случайно това, защото когато прочетем монографията, си отговаряме много ясно на следния въпрос: *защо Корея в съвременния свят е толкова напред в развитието си*? Защото още в историческите времена е осъзнала, че образованието е най-силно възвръщаемата, драгоценна и смислена инвестиция за поколения напред. Този момент деликатно, елегантно-завоалирано се провижда измежду редовете.

Д-р Яна Манчева не еднократно подчертава в труда си, че според корейските конфуциански и неоконфуциански представи образоваността е най-висша ценност, инструмент не само за възпитанието, но и за социалната функция на индивида, осигуряваща баланс на човешките взаимоотношения на много нива. Последователно кандидат Манчева извежда образа на ученията в позицията му на много просветен, специален и неслучаен медиатор с ясна мисия: да свързва в единство обикновените хора, Божественото, Вселената, Природата, властта, държавата, нацията. Всичко в ненарушима хармония! **Ерудитът е архетипът на идеалния човек** – изпълнен с добродетелност, морал (задължителната етико-естетична връзка отлично е проследена и анализира в труда), притежава скромност и отшелническо достойнство. Корейският учен през вековете не е просто будител. Той е отдаден на нацията, защото следва правилния и праведен път на познанието, татуиран дълбоко в културното подсъзнание на Корея посредством постулатите на Конфуций. Разбира се тази идеология за учеността в Страната на утринната свежест е обвързана с китайската традиция и многократно в изследването това е изяснявано и анализирано, като се откроява и механизма на транспониране в спецификата на културологичните полета и социални кодове.

**В крайна сметка: текстът на кандидата позволява да се навлезе дълбоко в корените, логиката, морфологията и функционирането на корейската култура въобще – от древността до наши дни. Факт, който определено е приносен**.

От представените материали по конкурса, както и от личните ми впечатления от кандидата съм напълно убедена, че тя абсолютно отговаря на изискванията за професионално израстване, според критериите и изискванията заложени в ЗРАСРБ. Отчитайки високото ниво на научна подготвеност, преподавателска, изследователска и публикационна дейност на гл.ас. д-р Яна Красимирова Манчева, давам своя **положителен вот** и предлагам на членовете на уважаемото жури **да й присъдят** академичната длъжност „**доцент”** специалност 2.1 „Филология (Старокорейски език и култура), за нуждите на катедра Кореистика, СУ „Св. Климент Охридски”.

